[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.11.23.

COM(2009)642 végleges

2008/0221 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a gumiabroncsok üzemanyag-hatékonyság és más lényeges paraméterek tekintetében történő címkézéséről szóló európai parlamenti és tanácsi rendeletre vonatkozó módosított javaslat elfogadása tekintetében kialakított közös álláspontjáról

2008/0221 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a gumiabroncsok üzemanyag-hatékonyság és más lényeges paraméterek tekintetében történő címkézéséről szóló európai parlamenti és tanácsi rendeletre vonatkozó módosított javaslat elfogadása tekintetében kialakított közös álláspontjáról

1. ELŐZMÉNYEK

A javaslat továbbítása az Európai Parlamenthez és a Tanácshoz (COM(2008) 779 végleges – 2008/0221 (COD)): | 2008. november 13. |

Az Európai Gazdasági és Szociális Bizottság véleménye: | 2009. március 24. |

Az Európai Parlament véleménye (első olvasat): | 2009. április 22. |

A módosított javaslat továbbítása (COM(2009) 348): | 2009. július 1. |

A közös álláspont elfogadása (egyhangú határozattal): | 2009. november 20. |

2. A BIZOTTSÁG JAVASLATÁNAK CÉLJA

A javaslat azt kívánja elősegíteni, hogy a piac egyre inkább áttérjen a tüzelőanyag-fogyasztás szempontjából hatékony gumiabroncsok forgalmazására, egyúttal pedig biztonságosabb, csendesebb gumiabroncsokat kínáljon. A kezdeményezés igazodik a személygépkocsik és a könnyű haszongépjárművek CO2-kibocsátására vonatkozó felülvizsgált bizottsági stratégiához[1] (amelynek értelmében a CO2-kibocsátás vonatkozásában kitűzött célt a gépjárművekből származó kibocsátás csökkentése, ezen belül egyebek mellett a tüzelőanyag-fogyasztás szempontjából hatékony gumiabroncsok elterjedésének elősegítése révén kell teljesíteni).

A keresleti oldalra összpontosító gumiabroncs-címkézési javaslat kiegészíti a gumiabroncsok típusjóváhagyására vonatkozó jogi aktusokat, amelyek a kínálati oldalon állítanak fel minimumkövetelményeket. A gépjárművek általános biztonságáról szóló 661/2009/EK rendeletben[2] a gördülő ellenállásra, a nedves tapadásra és a külső gördülési zajra vonatkozóan előírt minimumkövetelmények, amelyek a tervek szerint 2012. november 1-jén lépnek hatályba, egy bizonyos minimális szintű gumiabroncs-minőséget fognak garantálni, miközben e szint meghaladására a gumiabroncscímkék rendszere fog ösztönözni.

3. MEGJEGYZÉSEK A KÖZÖS ÁLLÁSPONTRÓL

3.1. Általános megjegyzések a közös álláspontról

A megállapodás nyomán megszületett közös álláspont szövege lényegét tekintve nagy vonalakban összhangban van a Bizottság javaslatával, ezért a szöveg támogatható.

3.2. Megállapodás a közös álláspontról

A közös álláspont elfogadott szövege intézményközi egyeztetések eredményeként jött létre, és a 2009. október 1-jén tartott háromoldalú zárótalálkozón nyerte el végső formáját.

Az ipari, kutatáspolitikai és energiaügyi bizottság (ITRE) elnöke, Herbert Reul 2007. október 14-én megerősítette, hogy a Parlament egyetért a Coreperben 2007. október 7-én elfogadott szöveggel, valamint a Bizottság nyilatkozatával (lásd az alábbiakban). Az egyeztetések során megszületett közös álláspontot hivatalosan a Mezőgazdasági és Halászati Tanács fogadta el 2009. november 20-i ülésén.

Az egyeztetések során a következő fő kérdésekben született megállapodás (a javaslatban való megjelenésük sorrendjében):

- A javaslat formátuma : Az eredetileg javasolt irányelv helyett a Parlament kérésére az intézmények rendelet elfogadása mellett döntöttek.

- Reklámozási követelmények (3. cikk 4. pont és (17) preambulumbekezdés): Módosult a „műszaki promóciós szakirodalom” fogalommeghatározásának szövege, és egyértelműbbé vált, hogy a fogalom általában véve a médiában való reklámozást nem tartalmazza.

- A címke felhelyezése (4. cikk): A címke felhelyezését illetően a közös álláspont rugalmas szabályozást tartalmaz. Míg a Bizottság eredetileg azt javasolta, hogy a címkét az értékesítési helyen öntapadós matrica formájában kötelezően el kelljen helyezni minden egyes gumiabroncson, a Tanács és a Parlament megegyezése szerint a címke – ahelyett, hogy a Bizottság javaslatának megfelelően öntapadós matrica formájában valamennyi gumiabroncsra rákerülne – értékesített tételenként (amely több, azonos típusú gumiabroncsból is állhat) egyetlen nyomtatott példány formájában is átadható; ez utóbbi esetre az 5. cikk úgy rendelkezik, hogy a forgalmazó a nyomtatott címkét az értékesítési helyen köteles a gumiabroncs(ok) eladása előtt bemutatni a végfelhasználónak.

- A járműbeszállítók kötelezettségei (6. cikk): Az az általános követelmény, amely szerint a járműgyártók kötelesek lettek volna megjelölni az új gépjármű gumiabroncsán annak osztályát, kikerült a szövegből. A megállapodás értelmében a tájékoztatási kötelezettség csak a végfelhasználónak „opcióként” kínált gumiabroncsok esetében fog fennállni.

- Piacfelügyelet (12. cikk): Azt követően, hogy a Parlament kérte a piacfelügyeletre vonatkozó szabályok megerősítését, a 12. cikkbe – a Bizottság módosított javaslatának megfelelően – bekerült a piacfelügyeletről szóló 765/2008/EK rendeletre vonatkozó hivatkozás.

- Felülvizsgálat (14. cikk): A felülvizsgálat határideje az eredeti javaslatban szereplő 5 évről 40 hónapra rövidült, ez alatt az időtartam alatt kell majd – különösen a módosított 4. és 5. cikk tükrében – értékelni a címkerendszer eredményességét és ismertségét.

- Átmeneti rendelkezések (15. cikk): Az Európai Parlament és a Tanács megállapodott abban, hogy a 2012 júliusa előtt gyártott gumiabroncsokat mentesíteni kell a címkézési követelmények hatálya alól.

- A kis zajkibocsátású gumiabroncsok használatának elősegítése (II. melléklet): A címkén a külső gördülési zaj decibelben kifejezett mért értéke mellett egy zajosztályt is meg kell jelölni, ami megkönnyítheti a kis zajkibocsátású gumiabroncsok felismerését.

- Internetes oldalak a gumiabroncscímkék rendszerével kapcsolatos tájékoztatás céljára, harmonizált tüzelőanyag-megtakarítási kalkulátor : Az intézmények közötti megállapodás létrejöttének elősegítése érdekében a Bizottság vállalta, hogy a rendeletjavaslat végső elfogadását közvetlenül megelőző európai parlamenti plenáris ülésen a következő nyilatkozatot teszi:

„ A Bizottság támogatja, hogy egyes közösségi eszközök, köztük az »Intelligens energia – Európa« program olyan kezdeményezésekhez való hozzájárulás céljából is felhasználásra kerüljenek, amelyek felhívják a végfelhasználók figyelmét a gumiabroncsok címkézésének előnyeire.

A Bizottság 2012 júniusáig – különösen a fogyasztói szervezetek és a gumiabroncsgyártók számára – olyan információkat tesz hozzáférhetővé ec.europa internetes honlapján, amelyek elmagyarázzák a gumiabroncscímkén szereplő adatokat, továbbá közzétesz egy harmonizált tüzelőanyag-megtakarítási kalkulátort is.”

4. KÖVETKEZTETÉS

A közös álláspont összhangban van a Bizottság eredeti javaslatának céljaival. A Bizottság ezért támogatja a szöveget.

[1] COM(2007) 19.

[2] HL L 200., 2009.7.31., 1–24. o.